***Australopithecus africanus*** was ’n vroeë hominied van die genus *Australopithecus* wat tussen sowat 3,03 en 2,04 miljoen jaar gelede in die laat-Plioseen en vroeë Pleistoseen geleef het. Nes die ouer *Australopithecus afarensis* was *Au. africanus* fyn gebou en daar word geglo dit was ’n direkte voorouer van die moderne mens. Uit fossieloorblyfsels blyk *Au. africanus* het baie meer met die moderne mens ooreengestem as *Au. afarensis*, met ’n meer mensagtige kopbeen wat plek gehad het vir ’n groter brein en meer menslike gelaatstrekke. *Au. africanus* is nog net op vier plekke in Suider-Afrika gevind – Taung (1924), Sterkfontein (1935), Makapansgat (1948) en Gladysvale (1992).

Bekende fossiele
----------------

### Taung-kind

*Die hoofartikel vir hierdie afdeling is: Taung-kind.*
Die Taung-kind se skedel in die Universiteit van die Witwatersrand, Johannesburg.
Raymond Dart het begin belangstel in fossiele wat in 1924 naby ’n myn in Taung naby Kimberley, Suid-Afrika, gevind is. Die belowendste van hierdie fossiele was ’n kopbeen van ’n snaakse aap-agtige kreatuur wat sekere eienskappe met mense gemeen gehad het soos oogholtes, tande en die opening by die basis van die kopbeen oor die ruggraat wat gedui het op ’n menslike houding. Dart het aan die fossiel die naam *Australopithecus africanus* ("suidelike aap van Afrika") gegee. Dit was die eerste keer dat die naam *Australopithecus* aan ’n hominied gegee is.

Dart het beweer die kopbeen is ’n tussenspesie tussen die aap en die mens, maar dit is destyds deur die wetenskaplike gemeenskap verwerp weens die geloof dat ’n groter kopbeenkapasiteit nodig was vir loop op twee bene. Sir Arthur Keith het gemeen die kopbeen is dié van ’n jong aap, waarskynlik ’n klein gorilla. Die publiek het die nuwe genus eers 20 jaar later aanvaar en dit het toe ’n ware lid van die Homininae geword.

### Mev. Ples

*Die hoofartikel vir hierdie afdeling is: Mev. Ples.*
Mev. Ples se kopbeen in die Transvaal-museum, Pretoria.
Dart se teorie is ondersteun deur Robert Broom. In 1938 het Broom ’n volwasse kopbeenafgietsel met ’n breinkapasiteit van 485 cm3, wat deur G.W. Barlow ontdek is, geklassifiseer as *Plesianthropus transvaalensis*. Op 18 April 1947 het Broom en John T. Robinson die kopbeen van ’n middeljarige vrou by Sterkfontein ontdek. Broom het dit ook as *Plesianthropus transvaalensis* geklassifiseer, en jong medewerkers van hom het dit "Mev. Ples" gedoop, hoewel daar nou geglo word dit het aan ’n jong man behoort. Albei fossiele is later geklassifiseer as *Australopithecus africanus*.

Morfologie en interpretasies
----------------------------

"*Plesianthropus transvaalensis*" (nou *Australopithecus africanus*)
Nes *Au. afarensis* het die Suid-Afrikaanse *Au. africanus* die eienskappe gehad van ’n hominied wat op twee bene loop, met sy arms effens langer as sy bene (’n eienskap wat by sjimpansees voorkom). Hoewel die kopbeen meer mensagtig was, was daar ook primitiewe eienskappe soos aapagtige, gekrulde vingers vir boomklim.

Vanweë ander primitiewer eienskappe van *Au. africanus* glo sommige navorsers dat die Hominini nie die direkte voorouer van die moderner Hominini's is nie, maar in die *Paranthropus* ontwikkel het.

Onlangse getuienis oor menslike geslagsdimorfie (die fisieke verskille tussen mans en vroue) in die lendestreek is gesien in pre-moderne primate soos *Au. africanus*. Dié verskille word beskou as ’n evolusionêre aanpassing van vroue om ’n swaar las in die lende tydens swangerskap te dra, ’n aanpassing wat diere op vier bene nie sou hoef te maak nie.

Datums
------

'n Tand van *Australopithecus africanus* in die Ditsong Nasionale Natuurhistoriese Museum se versameling
Volgens huidige data is *Au. africanus* tussen 3,03 miljoen en 2,04 miljoen jaar oud, die Makapansgat-fossiele tussen 3,03 miljoen en 2,58 miljoen jaar; Sterkfontein tussen 2,58 miljoen en 2,04 miljoen jaar en Mev. Ples sowat 2,04 miljoen jaar; en Gladysvale tussen 2,4 miljoen en 2 miljoen jaar. Die ouderdom van die Taung-kind is moeiliker om te bepaal en is die fokus van ’n huidige projek deur Brian Kuhn (Universiteit van die Witwatersrand), Phil Hopley (Birkbeck-kollege, VK), Colin Menter (Johannesburg) en Andy Herries (Australië).